Document ID: 32000R0982

Κανονισμός (ΕΚ) αριθ. 982/2000 της Επιτροπής
της 11ης Μαΐου 2000
περί θεσπίσεως ειδικών μέτρων για παρέκκλιση από τους κανονισμούς (ΕΚ) αριθ. 800/1999 και (ΕΟΚ) αριθ. 3719/88 στους τομείς των αυγών και του κρέατος πουλερικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2771/75 του Συμβουλίου, της 29ης Οκτωβρίου 1975, περί κοινής οργάνωσης αγοράς στον τομέα των αυγών(1), όπως τροποποιήθηκε τελευταία από τον κανονισμό (ΕΚ) αριθ. 1516/96 της Επιτροπής(2), και ιδίως το άρθρο 3 παράγραφος 2, το άρθρο 8 παράγραφος 13 και το άρθρο 15,
τον κανονισμό (ΕΟΚ) αριθ. 2777/75 του Συμβουλίου, της 29ης Οκτωβρίου 1975, περί κοινής οργάνωσης αγοράς στον τομέα του κρέατος πουλερικών(3), όπως τροποποιήθηκε τελευταία από τον κανονισμό (ΕΚ) αριθ. 2916/95 της Επιτροπής(4), και ιδίως το άρθρο 3 παράγραφος 2, το άρθρο 8 παράγραφος 12 και το άρθρο 15,
Εκτιμώντας τα ακόλουθα:
(1) Ο κανονισμός (ΕΚ) αριθ. 800/1999 της Επιτροπής(5) θεσπίζει τις κοινές λεπτομέρειες εφαρμογής του καθεστώτος επιστροφών κατά την εξαγωγή για τα γεωργικά προϊόντα.
(2) Ο κανονισμός (ΕΟΚ) αριθ. 3719/88 της Επιτροπής(6), όπως τροποποιήθηκε τελευταία από τον κανονισμό (ΕΚ) αριθ. 27/1999(7), θεσπίζει κοινές λεπτομέρειες εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα.
(3) Ο κανονισμός (ΕΚ) αριθ. 1371/95 της Επιτροπής(8), όπως τροποποιήθηκε τελευταία από τον κανονισμό (ΕΚ) αριθ. 2336/1999(9), καθορίζει τις λεπτομέρειες εφαρμογής του καθεστώτος πιστοποιητικών εξαγωγής στον τομέα των αυγών.
(4) Ο κανονισμός (ΕΚ) αριθ. 1372/95 της Επιτροπής(10), όπως τροποποιήθηκε τελευταία από τον κανονισμό (ΕΚ) αριθ. 2337/1999(11), θεσπίζει τις λεπτομέρειες εφαρμογής του καθεστώτος πιστοποιητικών εξαγωγής στον τομέα του κρέατος πουλερικών.
(5) Εστίες γρίπης των πουλερικών δηλώθηκαν σε διάφορες περιοχές της Ιταλίας από τις 20 Δεκεμβρίου 1999.
(6) Η Ιταλία έθεσε σε εφαρμογή κτηνιατρικά μέτρα πρόληψης και καταπολέμησης της γρίπης των πουλερικών, προβλέποντας ιδίως περιορισμούς διακίνησης των ζώων και ζωικών προϊόντων στο πλαίσιο της κοινοτικής κτηνιατρικής νομοθεσίας.
(7) Μετά την εμφάνιση της γρίπης των πουλερικών, τα υγειονομικά μέτρα που λήφθηκαν από τις αρχές ορισμένων τρίτων χωρών όσον αφορά τις εξαγωγές της Κοινότητας, επέφεραν σοβαρή βλάβη στα οικονομικά συμφέροντα των εξαγωγέων. Η κατάσταση που δημιουργήθηκε, κατ' αυτόν τον τρόπο, είχε σοβαρές επιπτώσεις στις δυνατότητες εξαγωγής ορισμένων γεωργικών προϊόντων.
(8) Κατά συνέπεια, είναι αναγκαίο να ληφθούν ειδικά μέτρα και να παραταθούν ορισμένες προθεσμίες που προβλέπονται στους κανονισμούς (ΕΚ) αριθ. 800/1999 και (ΕΟΚ) αριθ. 3719/88 προκειμένου να επιτραπεί η τακτοποίηση των εξαγωγικών δραστηριοτήτων που δεν μπόρεσαν να περατωθούν λόγω των σχετικών περιστάσεων.
(9) Το όφελος των παρεκκλίσεων αυτών πρέπει να περιοριστεί στους επιχειρηματίες οι οποίοι μπορούν να αποδείξουν, ιδίως με βάση τα έγγραφα που αναφέρονται στο άρθρο 1 παράγραφος 2 του κανονισμού (ΕΟΚ) αριθ. 4045/89 του Συμβουλίου(12), όπως τροποποιήθηκε τελευταία από τον κανονισμό (ΕΚ) αριθ. 3235/94(13), ότι δεν μπόρεσαν να πραγματοποιήσουν τις εξαγωγικές δραστηριότητες λόγω της εμφάνισης της γρίπης των πουλερικών.
(10) Λαμβάνοντας υπόψη την εξέλιξη των γεγονότων, επιβάλλεται η άμεση εφαρμογή του παρόντος κανονισμού.
(11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης κρέατος πουλερικών και αυγών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι διατάξεις του παρόντος κανονισμού εφαρμόζονται στα προϊόντα που απαριθμούνται:
- στο άρθρο 1 παράγραφος 1 του κανονισμού (ΕΟΚ) αριθ. 2771/75,
- στο άρθρο 1 παράγραφος 1 του κανονισμού (ΕΟΚ) αριθ. 2777/75.
2. Ο παρών κανονισμός εφαρμόζεται μόνον εφόσον ο εξαγωγέας προσκομίσει αποδεικτικά στοιχεία στις αρμόδιες αρχές ότι δεν μπόρεσε να πραγματοποιήσει τις εξαγωγικές δραστηριότητες λόγω κτηνιατρικών μέτρων που λήφθηκαν από τις ιταλικές αρχές ή υγειονομικών μέτρων που λήφθηκαν από τις αρχές των τρίτων χωρών προορισμού λόγω της εμφάνισης της γρίπης των πουλερικών. Η εκτίμηση των αρμόδιων αρχών στηρίζεται κυρίως στα εμπορικά έγγραφα που αναφέρονται στο άρθρο 1 παράγραφος 2 του κανονισμού (ΕΟΚ) αριθ. 4045/89.
Άρθρο 2
Για τα πιστοποιητικά εξαγωγής που χορηγήθηκαν κατ' εφαρμογή του κανονισμού (ΕΚ) αριθ. 1371/95, για τα οποία υποβλήθηκαν αιτήσεις πριν τις 20 Δεκεμβρίου 1999 και των οποίων η διάρκεια ισχύος δεν έληξε πριν την ημερομηνία αυτή, ο δικαιούχος μπορεί να ζητήσει την ακύρωση του πιστοποιητικού και την αποδέσμευση της εγγύησης.
Άρθρο 3
Για τα πιστοποιητικά εξαγωγής που χορηγήθηκαν κατ' εφαρμογή του κανονισμού (ΕΚ) αριθ. 1372/95, για τα οποία υποβλήθηκαν αιτήσεις πριν τις 20 Δεκεμβρίου 1999 και των οποίων η διάρκεια ισχύος δεν έληξε πριν την ημερομηνία αυτή, ο δικαιούχος μπορεί να ζητήσει την παράταση της περιόδου ισχύος έως τις 30 Ιουνίου 2000.
Άρθρο 4
Τα κράτη μέλη κοινοποιούν κάθε μήνα στην Επιτροπή τις ποσότητες προϊόντων τα οποία αποτέλεσαν αντικείμενο καθενός από τα ανωτέρω μέτρα.
Άρθρο 5
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Μαΐου 2000.

Labels: 3
17